Nos antiquarum legum instituisse monstratur ut ea que a primatibus sacrarum peraguntur ecclesiarum, apicum caracteribus adnotentur qualiter in reliquum solidata habeantur. Hujus rei gratia, notum sit omnibus fidelibus Sancte Matiscensis ecclesie presentibus scilicet atque futuris quia Ansedeus quidam vir deprecatus est magnificentiam domni Adonis presulis ut concederet ei quemdam mansum qui conjacet in pago Cabillonensi, in villa Colonicas, cum mansionibus, vineis, campis, pratis, silvis, molendinariis, aquis aquarumque decursibus, exitibus et regressibus, ut vita sibi comite suis aptare usibus securiter valeret. Cujus petitionem gratam suscipiens jam dictus pontifex concessit prefato viro Ansedeo et uxori ejus Odele ac filio eorum atque Ansedeo quod deprecabatur, prememoratum videlicet mansum cum omni integritate sicut dictum est, ut dum simul advixerint teneant et possideant et quicumque parem suum supervixerit ex eis similiter in vita sua habeat. Illis vero decedentibus, Sanctus Vincentius quod suum est recipiat, loco vero census IIII solidos denariorum festivitate Sancti Vincentii non negligenter persolvant; et ut firmius crederetur, ego Ado humilis episcopus manu mea firmavi.